Foto’s: Drie vas oor vervalste geld in PtaDie vervalsde geld waarop beslag gelê is. Foto: Verskaf Drie mans, onderskeidelik 19, 38 en 39 jaar oud, is Woensdagmiddag in Pretoria se Moot-omgewing in hegtenis geneem nadat vervalste geldnote in hul besit gevind is. Kapt. Daniel Mavimbela, polisiewoordvoerder, het gesê vermeende nagemaakte Amerikaanse dollarnote en Suid-Afrikaanse rand is by ŉ blok woonstelle in Gezina gevind. Die plaaslike polisie in samewerking met die blitspatrollie-eenheid het op die woonstel toegesak nadat die polisie ŉ wenk van ŉ inwoner ontvang het. “Die vervalste geld, met ŉ aansienlike waarde, is in ŉ motorhuis gevind wat aan die spesifieke woonsteleenheid toegeken is,” het Mavimbela gesê. Die verdagtes sal aangekla word van die besit van vermeende nagemaakte geldnote en moet binnekort in die Pretoria-landdroshof verskyn.